Dera madeisha manèra que quèn espessi es flòcs de nhèu quan en iuèrn Zèus decisís que nhèue, mostrant es sues armes as òmes; e adormint as vents, nhèue de contunh enquia que capère es cims e es puntes des montes mès nauti, es pradères caperades de lòtus e es fertils camps cultivadi per òme; e era nhèu s’esten pes pòrts e plages der esglumós mar, e solet la detien es ondades, pr’amor que tota era rèsta quède caperada quan creish era nheuada de Zèus: atau, tant espesses, volauen es pèires per ambdús costats, es ues entàs teucri e es autes entàs aquèus, e eth tarrabastalh se quilhaue per tot eth mur.